Algemesí presenta el I Concurs de Gastronomia Local amb una recepta d’arròs sec
10 de novembre de 2021

Ahir la regidoria de Turisme i l’Associació de Restaurants i Bars d’Algemesí (l’ARBAL) van presentar al Saló de Plens de l’Ajuntament la primera edició del Concurs de Gastronomia Local d’Algemesí, una iniciativa per promocionar i posar en valor la gastronomia local i de proximitat.

La data escollida és el diumenge 28 de novembre amb motiu del 10é Aniversari de la declaració de la Festa de la Mare de Déu com a Patrimoni de la Humanitat i, per altra part, rendint homenatge a la Dieta Mediterrània - també declarada Patrimoni - amb la recepta creada per al concurs, batejada com l’arròs sec d’Algemesí.

Es tracta d’un plat que ha estat treballat pels restauradors locals de l’ARBAL i que s’elaborarà a llenya utilitzant com a base ingredients tradicionals de la nostra cuina com són l’arròs, l’anguila i la carabassa. “És una recepta de nova creació que naix per dotar a Algemesí d’un atractiu gastronòmic amb un plat atípic i original que es diferencie de la resta d’arrossos valencians” ha recalcat Josep Camarasa, president de l’ARBAL.

A més, el Concurs tancarà la programació de la III edició de GASTRO RIBERA, un esdeveniment organitzat pel Consorci de la Ribera que ofereix diferents activitats turístiques de caràcter gastronòmic per donar a conéixer i promocionar els productes de la comarca durant tot el mes de novembre.

“Des que vaig començar com a regidor he tingut la idea de situar a Algemesí en l’àmbit gastronòmic, és per això que naix aquesta oportunitat de tindre un plat que ens identifique com a poble i que els nostres hostalers puguen treballar i servir en els seus restaurants” ha recalcat Edgar Bresó, regidor de Turisme.

El certamen està destinat als professionals del sector de l’hostaleria, amb un límit de 20 participants que s’espera assolir, i comptarà amb un jurat professional que atorgarà un premi de 1.500 €. La inscripció és per invitació de l’organització i des de hui ja es poden consultar els requisits i les bases del concurs a la pàgina web de l’Ajuntament o via l'enllaç adjunt.

L’acte començarà a les 10 h del matí a la Plaça Major i, a més dels concursants, també han estat convidades diverses associacions locals que participen sense competir.